Covid-19: 17%-toename in gevalle | Netwerk24
Covid-19: 17%-toename in gevalle
Deur Meghan Lawrence 26 Mei 2021 07:57
Daar was week op week 'n toename van 17% in koronavirusgevalle landwyd.
Die departement van gesondheid het in 'n breedvoerige verklaring wat Woensdag uitgereik is en waarin talle ontledings uiteengesit word, bevestig die gemiddelde getal daaglikse koronavirussyfers het verlede week die 3 000-kerf oorgesteek.
Dit is die eerste keer sedert vroeg in Februarie.
Dr. Zweli Mkhize, minister van gesondheid, het verder gesê daar is 'n toename in aktiewe gevalle en hospitalisering in al nege provinsies.
Daar is tans 41 005 aktiewe gevalle landwyd. Die Noord-Kaap het tans die meeste aktiewe gevalle van 622 per 100 000 van die bevolking.
Netwerk24 se ontleding van die inligting wat daagliks deur die departement uitgereik word, toon die gemiddelde daaglikse gevalle het as volg toegeneem:
12 tot 18 April: 1 187
19 tot 25 April: 1 243
26 April tot 2 Mei: 1 227
3 tot 9 Mei: 1 790
10 tot 16 Mei: 2 447
17 tot 23 Mei: 3 108
'n Man word op 20 Januarie vir die koronavirus getoets by 'n mobiele kliniek by die Denlyn Mall-taxistaanplek in Mamelodi. Foto: Gallo Images
Die departement van gesondheid het verlede week aan Netwerk24 gesê die land is "tegnies nog nie in 'n derde vlaag nie" omdat die positiwiteitskoers steeds minder as 10% is.
Die positiwiteitskoers verwys na die persentasie positiewe gevalle van mense wat getoets word.
Die gesondheidsdepartement het toe gesê die positiwiteitskoers wissel tussen 7% en 9%. Mkhize het nie die jongste positiwiteitskoers bekend gemaak nie, behalwe om te sê dit het in die afgelope sewe dae gestyg.